Espen Lind: - Han kan vinne hele skiten!
- Han kan vinne hele skiten, utbrøt han spontant til de andre mentorene etter den imponerende fremførelsen av Radiohead-låten «Pyramid song» i fredagens premieresending av «The Voice». Da hadde alle fire mentorene latt seg forhekse av Tor Kvammens audition. - Fyf... Det der var suverent. Du var fjellstø som en bauta. Du sitter der som en gammel sjaman som forhekser alle sammen. Jeg synes dette var helt kanon. Fantastisk, sa Espen Lind om opptredenen.- Du trollbinder de som hører på fra begynnelse til slutt. Det er en eller annen inderlighet, en ærlighet og massevis av følelser. Sånn skal det gjøres, sa Tommy Tee. Og selv om det lå i kortene at Tor skulle velge Espen Lind, så var det nettopp outsideren og hip hop-guruen Tommy Tee som trakk det lengste strået da Tor fikk velge mellom alle fire mentorene.Slik forklarer Tor Kvammen selv det litt overraskende valget: - Ja, det er et godt spørsmål. Jeg hadde jo tenkt litt på Espen Lind i forkant - dersom jeg fikk muligheten. Han står nok litt mer for det samme som jeg gjør. Men da jeg sto der slo magefølelsen og intuisjonen til. Det var noe med Tommy som jeg ble fascinert og tiltrukket av, det bare måtte bli ham, sier Tor og forklarer at det kanskje også ligger noe praktisk og et snev av realisme bak valget. - Tommy bor jo i Norge, han har årelang erfaring i produsentstolen og med å hjelpe artister frem. Så det var en blanding av magefølelsen og noe litt praktisk. Og ja, for meg litt mer realistisk, sier Tor Kvammen som lenge har båret på en drøm om å gjøre noe ut av talentet sitt.- Den realistiske siden i meg har holdt meg tilbake. Jeg har jo også et travelt liv, og mye handler om å gi barna en trygg oppvekst - så jeg har holdt den drømmen litt i bakgrunnen. Men nå opplevde jeg litt sånn: Oisann, her åpner det seg kanskje en mulighet, sier Tor. Da han så opp fra pianoet etter sin audition, hadde han et sjeldent stort glis - som bare varte og varte. - Det er egentlig ikke helt lett å beskrive den følsen jeg hadde da. Det var et utrolig stort øyeblikk for meg. Det føltes som om jeg endelig virkelig hadde fått vist frem den drømmen jeg har båret på inni meg. Jeg følte bare en vanvittig glede.- Jeg hadde jo valgt en litt smal og annerledes låt, så jeg var veldig fokusert på å gå inn i låten og fokusert på å stitte der ved pianoet. Jeg forsvant inn i en annen verden, og da jeg åpnet øynene så stod fire mentorer på beina og ga meg applaus. Det var en stor opplevelse, sier Tor - som forteller at han måtte kjempe litt for låtvalget sitt. - Ja, det var en del diskusjoner, og jeg måtte pushe litt på for å få det gjennomført. Det var flere som lurte litt på hvor lurt det var å ta den låten, men jeg er veldig glad for at det gikk. Jeg hadde lyst til å skille meg ut fra starten av og vise noe litt annet, sier Tor. Til vanlig jobber han som lærer ved en ungdomsskole i hjembyen Sandnes og er pappa til to gutter på to og fem år.Selv hadde han ikke fått med seg Espens kommentar om at «han kan vinne hele skiten». - Nei, vet du, jeg hadde hørt kommentaren på en reklame for programmet, men jeg trodde jo ikke den var myntet på meg. Er det sant? Jeg vet nesten ikke hva jeg skal si. Det er både skummelt og veldig smigrende at han tenker det om meg, sier Tor.Espen Lind sier til VG at han veldig gjerne skulle hatt Tor på sitt lag: - Ja, Tommy er heldig som fikk Tor på sitt lag. Han er absolutt en av de som kan være med helt til slutten. På blindes-auditionen lagde han et magisk og helt spesielt øyeblikk. Han klarte å trollbinde oss alle. Så får vi se hvordan han holder utover, sier Espen. Tommy Tee sier at det var en boost for selvtilliten at Tor valgte ham. - Når Espen Lind sitter der, så er det nesten sånn at uansett hva jeg sier, så hadde det ikke gått. Men noen ganger skjer det, og da får jeg jo litt ekstra selvtillit. Tor er jo så langt unna hip hop, rap og r&b som det kan få blitt, så det var jo egentlig merkelig at han valgte meg, men det føltes veldig, veldig bra, sier Tommy Tee.
Kan lærer og tobarnsfar Tor Kvammen (31) fra Sandnes vinne hele «The Voice»? Det mener Espen Lind.